Camilla Hersom (RV), 2012-06-12:
Jeg vil gerne starte med at takke ministeren for en god redegørelse om Danmarks digitale vækst.
Som redegørelsen understreger, er digitaliseringen jo ikke et isoleret forhold, men noget, der på mange måder bedst kan beskrives som en sammenhængende kæde, hvor det er sådan, at der er flere elementer, der skal være til stede, før det fulde potentiale kan indfries.
Vi diskuterer i Danmark ofte bredbånd og mobildækning.
Hvis man nogen sinde har haft fornøjelsen af at komme i de dele af landet, hvor der fortsat er huller i dækningen, så vil man vide, hvor stor en frustration det giver anledning til.
Det at kunne få en ordentlig dækning på såvel pc'en, på telefonen som på smartphonen er simpelt hen noget, der er fuldstændig afgørende for både privatpersoner og virksomheder og dermed for lokalområdernes udvikling.
Redegørelsen peger på det interessante forhold, at det er sådan, at der på markedet generelt findes et markant større udbud af højhastighedsbredbånd, end der er efterspørgsel til.
Kun 0,8 pct. af befolkningen har købt abonnement på en forbindelse, der kan downloade hastigheder på mindst 100 Mb/s, mens det helt overvejende flertal på 95,5 pct. har downloadhastigheder, der er på mindst 2 Mb/s.
Det kan jo så tolkes sådan, at befolkningen betragter en internetadgang som en helt nødvendig tjeneste, men at det samtidig fortsat er sådan, at det store flertal ikke benytter de tjenester, der er de mest avancerede og krævende, som er baseret på cloud computing og video.
Det, der imidlertid er pointen, er jo selvfølgelig, at det, der er behovet og efterspørgslen i dag, ikke nødvendigvis er det samme som det, der er behovet og efterspørgslen i morgen, og Det Radikale Venstre er netop derfor helt enig med de andre parter i teleforliget om, at udrulningen af bredbåndet i Danmark er noget, der skal være markedsdrevet og teknologineutralt.
Vi mener, at den politiske opgave i denne sammenhæng er at sikre rammerne for en fair og bred markedsdrevet udvikling.
Vi hverken kan eller skal overlade det til politikerne at forudse, præcis hvilke løsninger der i fremtiden er nødvendige.
Men det er noget, vi må overlade det til markedet at levere på.
Hvad angår virksomhederne – og det er jo her, væksten skal foregå – kan man fremføre et parallelt synspunkt.
Der er det ikke politikerne, der kan drive udviklingen i virksomhederne, men det, vi kan gøre, er, at vi skubber en lille smule på, ved f.eks. at kræve, at kommunikationen med den offentlige sektor foregår elektronisk.
Det er en muskel, som vi i et land som Danmark, der har en offentlig sektor, der er meget stor og meget udbygget, skal bruge på en begavet og konstruktiv måde.
Det forhold, at man i det offentlige er gået over til e-fakturering, er jo noget, der på mange måder har været det, der har gjort, at der er private virksomheder, der har taget springet og har digitaliseret flere af deres arbejdsgange.
Det er også indlysende, at f.eks. satsningen på velfærdsteknologi og satsningen på, hvordan man mere hensigtsmæssigt kan genbruge data, er noget, der giver et fantastisk grundlag for vækst i de private virksomheder.
Den offentlige sektor kan altså både stille krav og kan generere nye markedsmuligheder, men præcis hvordan det kommer til at foregå synes jeg ikke vi skal gøre os kloge på.
Når det er sagt, vil jeg sige, at vi som politikere selvfølgelig har en opgave i at sikre, at der er et vist bundniveau, det vil sige, at det er sådan, at man i alle dele af landet har en tilfredsstillende dækning, og det mener jeg sådan set også er noget, som regeringen er godt på vej til at levere på med de kriterier, der f.eks. bliver lagt ind i forhold til udbuddet af frekvenser.
Der er det jo et krav til vinderne af juni måneds frekvensauktion, at de senest i 2015 skal sikre, at 99,8 pct. af alle husstande i de 207 postnumre, hvor behovet for det er størst, får adgang til et mobilt bredbånd med mindst 10 Mb/s.
Vi er også tilfredse med, at det er sådan, at man vil holde et vågent øje med udviklingen fremefter; der står i redegørelsen tydeligt, at Erhvervsstyrelsen sammen med branchen og de regionale og de kommunale myndigheder vil iværksætte en kortlægning over mobildækningen, så udviklingen kan følges og de barrierer, der måtte være, kan blive undersøgt, med henblik på at formulere en egentlig handlingsplan.
Afslutningsvis vil jeg på Det Radikale Venstres vegne sige, at jeg håber på, at vi i Folketinget kan fortsætte det brede samarbejde, der er på det her punkt.
It er infrastruktur, og den slags aftaler har det bedst, når det flertal, der er bag dem, er bredt.